प्यारे देशवासियो, अभी-अभी हमने नवरात्रि और विजयदशमी का पर्व मनाया | और कुछ दिनों के बाद दीपावली का पर्व भी मनाएँगे | ईद भी मनाई, गणेश-चतुर्थी भी मनाई है | लेकिन इस बीच, देश एक बड़ा उत्सव मनाने जा रहा है | हम सभी देशवासियों को गौरव हो, अभिमान हो | आने वाले 26 से 29 अक्टूबर, भारत की राजधानी नई दिल्ली में ‘इंडिया-अफ्रीका फॉरेन सम्मिट’ का आयोजन हो रहा है | भारत की धरती पर पहली बार इतने बड़े स्केल पर आयोजन हो रहा है | चव्वन अफ्रीकी देशों और यूनियनों के लीडर्स को आमंत्रित किया गया है | अफ्रीका के बाहर अफ्रीकन देशों का सबसे बड़ा एक सम्मलेन हो रहा है | भारत और अफ्रीका के सम्बन्ध गहरे हैं | जितनी जनसंख्या भारत की है उतनी ही जनसंख्या अफ्रीकन देशों की है | और दोनों की मिला दें तो हम दुनिया की एक तिहाई जनसंख्या हैं | और कहते हैं लाखों वर्ष पहले, यह एक ही भू-भाग था | बाद में हिंदमहासागर से ये दो टुकड़े विभाजित हुए | हमारे बीच बहुत साम्यता है | भारत की जीव-सृष्टि और अफ्रीका की जीव-सृष्टि बहुत प्रकार से मिलती-जुलती हैं | प्राकृतिक संसाधनों में भी हमारी काफ़ी निकटता है | और भारत के क़रीब 27 लाख लोग, इन देशों में बहुत लम्बे काल से बसे हुए हैं | भारत के अफ्रीकन देशों के साथ आर्थिक सम्बन्ध हैं, सांस्कृतिक सम्बन्ध हैं, राजनयिक सम्बन्ध हैं, लेकिन सबसे ज्यादा अफ्रीकन देशों की युवा पीढ़ी को प्रशिक्षित करने में भारत बहुत बड़ी, अहम् भूमिका निभाता है | ह्यूमन रिसोर्सेज डेवलपमेंट, कैपेसिटी बिल्डिंग, 25 हज़ार से ज्यादा अफ्रीकन स्टूडेंट भारत में पढ़े हैं | और आज अफ्रीका के कई देश के नेता हैं, भारत में पढ़कर गए हैं | तो हमारा कितना गहरा नाता है | और उस दृष्टि से यह सम्मिट बड़ा महत्वपूर्ण है | आम तौर पर जब सम्मिट होती है तब भिन्न-भिन्न देशों के मुखिया मिलते हैं | वैसे ही एक सम्मिट में मुखियाओं की मीटिंग होने वाली है | देखिये ये हमारी कोशिश है कि ये जनता का भी मिलन होना चाहिये | और इस बार, भारत सरकार ने, खासकर के एच.आर.डी. मिनिस्ट्री ने एक बड़ा ही अच्छा कार्यक्रम किया | सी.बी.एस.ई. के जितने भी अफिलिएटेड स्कूल हैं, उनके बच्चों के बीच एक ‘एस्से कॉम्पिटीशन’ का कार्यक्रम किया गया, कवितायें लिखने का कार्यक्रम किया गया, उनकी भागीदारी बढ़ाने का कार्यक्रम किया गया | क़रीब 16 सौ स्कूलों ने उसमें भाग लिया | भारत और भारत के बाहर के भी स्कूल थे | और हज़ारों-हजारों स्कूली बच्चों ने भारत-अफ्रीका संबंधों को बल देने वाली बातें लिखीं |